ΓΡΑΠΤΗ ΕΡΩΤΗΣΗ E-4181/97 υποβολή: Karin Jφns (PSE) προς την Επιτροπή (21 Iανουαρίου 1998)

Θέμα: Βάση υπολογισμού των γεωργικών εισφορών για εισαγωγές εμπορευμάτων κωδικού αριθμού ΣΟ 2005 80 00

Με τον κανονισμό (ΕΚ) αριθ. 1359/95 ((ΕΕ L 142 της 26.6.1995, σελ. 1. )) της 13ης Ιουνίου 1995 άρχισαν να ισχύουν από 1ης Ιουλίου 1995 τροποποιημένες βάσεις υπολογισμού για τις γεωργικές εισφορές μεταξύ των άλλων και για εισαγωγές εμπορευμάτων κωδικού αριθμού ΣΟ 2005 80 00. Η εν λόγω τροποποίηση καταργήθηκε την 1η Ιανουαρίου 1997 με τον κανονισμό (ΕΚ) αριθ. 2445/96 ((ΕΕ L 333 της 21.12.1996, σελ. 5. )) της 17ης Δεκεμβρίου 1996.

1. Ποιά είναι εκείνα τα κράτη μέλη τα οποία, καθ' όλη την εν λόγω χρονική περίοδο ή για βραχύτερα χρονικά διαστήματα από 1ης Ιουλίου 1995 έως 31 Δεκεμβρίου 1996, υπολόγισαν τις γεωργικές εισφορές όχι με βάση το καθαρό βάρος, αλλά το καθαρό βάρος μετά την στράγγιση για την εισαγωγή εμπορευμάτων κωδικού αριθμού ΣΟ 2005 80 00 προερχομένων από τρίτες χώρες ή μη υπαγομένων σε καθεστώς ποσοστώσεων στο πλαίσιο προτιμησιακών συμφωνιών (κανονισμός (ΕΚ αριθ. 1459/95 ((ΕΕ L 146 της 30.6.1995, σελ. 1. )) της 27ης Ιουνίου 1995 για εισαγωγές εμπορευμάτων προελεύσεως Πολωνίας και Ουγγαρίας, κανονισμός (ΕΚ) αριθ. 1937/95 ((ΕΕ L 186 της 5.8.1995, σελ. 11. )) της 4ης Αυγούστου 1995 για εισαγωγές εμπορευμάτων προελεύσεως Ελβετίας) και κατά συνέπειαν επέβαλαν εισφορές μόνον επί του καθαρού βάρους μετά τη στράγγιση;

2. Ποιά διαφορά προέκυψε από το γεγονός αυτό εις βάρος του προϋπολογισμού της ΕΕ;

3. Ζήτησε η Επιτροπή εν τω μεταξύ από τα εμπλεκόμενα κράτη μέλη να καταβάλουν τις εισφορές που αντιστοιχούν στη διαφορά μεταξύ του καθαρού βάρους μετά τη στράγγιση και του καθαρού βάρους;

4. Τα ποσά που προέκυψαν με τον τρόπο αυτό κατεβλήθησαν ως έδει στην Ευρωπαϊκή Ένωση;

5. Ποιά κράτη μέλη δεν έχουν καταβάλει τα εν λόγω ποσά;

Απάντηση του κ.Bangemann εξ ονόματος της Επιτροπής (6 Μαρτίου 1998)

Τα μεταβλητά στοιχεία που ίσχυαν μέχρι τις 30 Ιουνίου 1995 για τις εισαγωγές γλυκού καλαμποκιού του κωδικού ΣΟ 2005 80 001 ((καθώς και για τα γλυκά καλαμπόκια των κωδικών ΣΟ 0710 40 00, 0711 90 30, 2001 90 30, 2004 90 10, για το καλαμπόκι εκτός από το γλυκό καλαμπόκι του κωδικού ΣΟ 2008 99 85 και για τα ίγναμα (κόνδυλοι της διοσκουρέας) γλυκοπατάτες και παρόμοια βρώσιμα μέρη φυτών με κατά βάρος περιεκτικότητα σε άμυλα κάθε είδους τουλάχιστον 5% των κωδικών ΣΟ 2001 90 40 και 2108 99 95 )), υπολογιζόταν με βάση το καθαρό βάρος μετά τη στράγγιση των εν λόγω εμπορευμάτων. Η μέθοδος αυτή υπολογισμού προέκυπτε από μια υποσημείωση που περιείχε κάθε τρίμηνος κανονισμός ο οποίος καθόριζε τα μεταβλητά αυτά στοιχεία κατ'εφαρμογή του κανονισμού (ΕΟΚ) αριθ. 3448/93 του Συμβουλίου για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων ((ΕΕ L 318 της 20.12.1993)).

Η υποσημείωση αυτή όμως δεν περιελήφθη στην προσφορά της Κοινότητας κατά τον καθορισμό των μεταβλητών στοιχείων στο πλαίσιο των διαπραγματεύσεων του Γύρου της Ουραγουάης.

Από 1ης Ιουλίου 1995, τα μεταβλητά στοιχεία αντικαταστάθηκαν, σύμφωνα με τη γεωργική συμφωνία, από ειδικά ποσά (γεωργικές συνιστώσες) που περιλαμβάνονται στο παράρτημα Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο ((ΕΕ L 256 της 7.9.1987)), όπως τροποποιήθηκε από τον κανονισμό (ΕΚ) αριθ. 1359/95 ((ΕΕ L 142 της 26.6.1995)). Τα ποσά αυτά υπολογίζονται με βάση το καθαρό βάρος ((το οποίο ορίζεται ως το καθαρό βάρος του εμπορεύματος απηλλαγμένου)).

Για να απαντήσω ειδικότερα στα ερωτήματα που θέτει το Αξιότιμο Μέλος του Κοινοβουλίου:

1. η Επιτροπή δεν έχει ενημερωθεί για τυχόν εισφορές που επέβαλαν τα κράτη μέλη (εκτός εκείνων που ισχύουν στο πλαίσιο και δυνάμει ορισμένων προτιμησιακών συμφωνιών) οι οποίες δεν υπολογίστηκαν με βάση το καθαρό βάρος των εμπορευμάτων.

2. ως εκ τούτου δεν φαίνεται να έχει προκύψει διαφορά εις βάρος του κοινοτικού προϋπολογισμού. Η Επιτροπή δεν είναι σε θέση να υπολογίσει τον όγκο των εμπορευμάτων που θα είχαν εισαχθεί εάν από 1ης Ιουλίου 1995, τα ειδικά ποσά καθοριζόταν με βάση το καθαρό βάρος μετά τη στράγγιση. Δεν είναι συνεπώς δυνατόν να προσδιοριστεί κατά πόσο οι συνολικές εισπράξεις από τα εν λόγω εμπορεύματα θα ήταν υψηλότερες ή χαμηλότερες εκείνων που θα προέκυπταν εάν ο καθορισμός εξακολουθούσε να γίνεται με βάση το καθαρό βάρος μετά τη στράγγιση.

3. έως 5. Δεδομένου ότι, σύμφωνα με όσα γνωρίζει η Επιτροπή, δεν εισπράχθηκαν ποσά που δεν ανταποκρίνονται στο κοινό δασμολόγιο, οι ερωτήσεις αυτές είναι άνευ αντικειμένου.